ইয়াজিদ ইবনে উমর ইবনে হুবাইরা

**ইয়াজিদ ইবনে উমর ইবনে হুবায়রা ফাজারি** (  ; মৃত্যু: ৭৫০) ছিলেন ইরাকের শেষ উমাইয়া গভর্নর। তিনি প্রাক্তন উমাইয়া গভর্নর উমর ইবনে হুবাইরার পুত্র ছিলেন। তিনি তৃতীয় ফিতনায় খলিফা দ্বিতীয় মারওয়ানের অন্যতম প্রধান সমর্থক ছিলেন। তবে উমাইয়ারা আব্বাসীয় বিপ্লবের আক্রমণ থামাতে ব্যর্থ হয়। উমাইয়াদের পতন হলে ওয়াসিত অবরোধের পর আব্বাসীয় বাহিনী তাকে বন্দী করে এবং পরবর্তীতে মৃত্যুদণ্ড দেয়। 

## প্রাথমিক জীবনী
নিজের পিতা উমর ইবনে হুবায়রার মতোই ইয়াজিদ ইবনে উমর ইবনে হুবায়রা জাজিরা অঞ্চলের কায়েসি গোত্রের একজন সদস্য ছিলেন এবং তিনি নিজেকে ঐতিহ্যবাহী আরব অভিজাত শ্রেণির অন্তর্ভুক্ত বলে দাবি করতেন। যদিও ঐতিহাসিক সূত্রে উমরের আবির্ভূত হওয়ার আগে পর্যন্ত এই পরিবার সম্পর্কে কোনো তথ্য পাওয়া যায় না। পিতা ও পুত্র উভয়কেই অনেক ঐতিহাসিক সূত্রে শুধু “ইবনে হুবাইরা” নামে উল্লেখ করা হয়েছে।

তার মর্যাদা এতটাই উচ্চ ছিল যে, উমাইয়া খলিফা হিশাম ইবনে আবদুল মালিক (শা. ৭২৪–৭৪৩) ইয়াজিদের সাথে তার নাতনির বিয়ের প্রস্তাব দেন। তাঁর সেই নাতনি ছিলেন হিশামের প্রিয় পুত্র মুয়াবিয়া ইবনে ইয়াজিদের কন্যা। কিন্তু ইয়াজিদ তাঁর সেই প্রস্তাব প্রত্যাখ্যান করার মতো সাহসও দেখেছিলেন।

ঐতিহাসিক সূত্রে ইয়াজিদের বীরত্ব ও সামরিক দক্ষতার ব্যাপক প্রশংসা করা হয়। পাশাপাশি তিনি কবি ও ধর্মীয় ব্যক্তিদের একজন উদার পৃষ্ঠপোষক হিসেবেও পরিচিত ছিলেন। ইয়াজিদ নিজে মাঝে মাঝে ফিকহি বিষয়ে নিজের মতামত প্রকাশ করতেন। এছাড়া তার স্বতঃস্ফূর্ত উদারতার কথা বিশেষভাবে স্মরণ করা হয়েছে। তাঁর প্রচণ্ড ক্ষুধা বা খাবারের প্রতি অধিক রুচির কথাও বিভিন্ন সূত্রে উল্লেখিত হয়েছে।

## তৃতীয় ফিতনায় ভূমিকা
তিনি খলিফা হিশাম ইবনে আবদুল মালিকের সঙ্গে দূরত্বপূর্ণ সম্পর্ক বজায় রেখে চলতেন। হিশামের মৃত্যুর পর যখন দ্বিতীয় আল-ওয়ালিদ (শাসনকাল ৭৪৩–৭৪৪) খিলাফতের সিংহাসনে আরোহণ করেন, তখন ইয়াজিদ অতি দ্রুত তাকে অভিনন্দন জানান। এর প্রতিদান হিসেবে খলিফা ওয়ালিদ ইয়াজিদকে জুন্দ কিন্নাসরিনের গভর্নর নিযুক্ত করেন। কিন্তু পরে যখন তৃতীয় ইয়াজিদ বিদ্রোহ করে আল-ওয়ালিদকে উৎখাত করেন, তখন ইয়াজিদ তাঁর শাসনের বিরোধিতা করেন। তিনি তৃতীয় ইয়াজিদকে সমর্থনের পরিবর্তে দ্বিতীয় মারওয়ানের দিকে ঝুঁকেন এবং তাকে সিরিয়ায় আসার জন্য উৎসাহিত করেন। 

তৃতীয় ফিতনা চলাকালে ইয়াজিদ অত্যন্ত গুরুত্বপূর্ণ ভূমিকা পালন করেন। তিনি দ্বিতীয় মারওয়ানের সবচেয়ে গুরুত্বপূর্ণ সমর্থকদের একজন ছিলেন এবং সম্ভবত তার সবচেয়ে দক্ষ সামরিক সেনাপতিও ছিলেন। ৭৪৫ সালে দ্বিতীয় মারওয়ান ইয়াজিদকে তার পিতা উমরের মত ইরাকের গভর্নর হিসেবে নিয়োগ দেন। তবে তখন ইরাকের বড় অংশই মারওয়ানের বিরোধী শক্তির নিয়ন্ত্রণে ছিল। ফলে নিজের কর্তৃত্ব প্রতিষ্ঠা করার জন্য ইয়াজিদকে প্রথম কয়েক বছর কঠোর সংগ্রাম করতে হয়। 

৭৪৬ সালে তিনি খারিজি নেতা দাহহাক ইবনে কায়েসের নেতৃত্বাধীন খারিজিদের আইন তামারের যুদ্ধে পরাজিত করেন। এর ফলে তিনি সাওয়াদ অঞ্চলে শাসন প্রতিষ্ঠা করতে সক্ষম হন। এরপর তিনি ধীরে ধীরে নিজের নিয়ন্ত্রণ বিস্তৃত করে আহওয়াজ, জিবাল ও জাজিরা অঞ্চলকেও তার প্রশাসনিক কর্তৃত্বের আওতায় আনতে সক্ষম হন।

তবে এসব সামরিক অভিযানে ব্যস্ত থাকার কারণে তিনি খুরাসানের গভর্নর নাসর ইবন সাইয়ারের সহায়তায় এগিয়ে আসতে অবহেলা করেন এবং তখনই সেখানে আব্বাসীয় বিপ্লবের সূচনা ঘটে। এ সময় আব্বাসীয় বাহিনী পশ্চিম দিকে অগ্রসর হতে শুরু করে এবং তারা ইয়াজিদের উপ-প্রতিনিধি আমির ইবন দুবারাকে পরাজিত করে ইরাকে পৌঁছে যায়। ইয়াজিদ এক যুদ্ধে আব্বাসীয়দের গুরুতর ক্ষয়ক্ষতি ঘটাতে সক্ষম হন, যেখানে তাদের প্রধান সেনাপতি কাহতাবা ইবন শাবিব আল-তাঈ নিহত হন। কিন্তু এরপর ইয়েমেনি গোষ্ঠীর বিদ্রোহের ফলে তাকে কুফা শহর থেকে তাড়িয়ে দেওয়া হয় এবং তিনি ওয়াসিতে পালিয়ে যেতে বাধ্য হন।

ওয়াসিতে তিনি প্রায় এগারো মাস যাবত আব্বাসীয়দের অবরোধের মধ্যে অবস্থান করেন। অবশেষে তিনি কাহতাবা ইবনে শাবিবের পুত্র আল-হাসান ইবন কাহতাবার কাছে আত্মসমর্পণ করেন এবং তিনি তাকে নিরাপত্তার প্রতিশ্রুতি দেন। কিন্তু নতুন আব্বাসীয় খলিফা আবুল আব্বাস আস-সাফাহ (শাসনকাল ৭৪৯–৭৫৪) কিছুদিন পর ইয়াজিদ ও তার শীর্ষ কর্মকর্তাদের মৃত্যুদণ্ড দেওয়ার নির্দেশ দেন। বলা হয়, ইয়াজিদ যখন নামাজ আদায় করছিলেন তখনই তাকে হত্যা করা হয়।

ইয়াজিদের পুত্র দাউদ তার সঙ্গে ওয়াসিতেই ছিল। তাকেও পরে মৃত্যুদণ্ড দেওয়া হয়। তাঁর অপর পুত্র মুসান্না ইয়ামামার গভর্নর ছিলেন এবং তিনিও আব্বাসীয়দের হাতে নিহত হন। তবে তার তৃতীয় পুত্র মুখাল্লাদ সিরিয়ায় পালিয়ে যান। সেখানে তিনি ও তার বংশধরেরা পরবর্তী সময়েও নিজেদের প্রভাব বজায় রাখতে সক্ষম হন।

## তথ্যসূত্র


## সূত্র

* 
* 
* 

বিষয়শ্রেণী:উমাইয়া গভর্নর
বিষয়শ্রেণী:উমাইয়া খিলাফতের ব্যক্তি